text: Den undslupne abe er set i Blåvand
  24 januar 2016 kl. 18.16
  Aben, der fredag stak af fra Blåvand Zoo er blevet set siddende på et hustag i Blåvand.
  
  Ole Pedersen fik sig noget af en overraskelse lørdag ved middagstid. Han undrede sig over, at folk stod og tog billeder af hans hus og fandt så ud af, at det var aben på taget af et nabohus, de fotograferede. Aben var den selv samme, som fredag stak af fra Blåvand Zoo.
  - Den sad og kiggede meget majestætisk ud over husene. Det var et flot syn, fortæller Ole Pedersen til TV SYD.
  Da han fandt ud af, hvad der var fat, ringede han straks til Blåvand Zoo. Den zoologiske have satte straks kursen mod Ole Pedersens nabo, for at få fat i aben. Men de nåede ikke frem i tide, før aben var smuttet.
  - De kom desværre for sent. Tre minutter forinden besluttede aben nemlig at afslutte sit lille show. Den virker ret sky, siger Ole Pedersen til TV SYD.
  Aben stak af fra Blåvand Zoo fredag og har siden været eftersøgt. Til at starte med troede man, at der var tale om en bavian, men det undslupne abe er faktisk en berberabe.
  